10. ΑΠΟΦΑΣΙΣ ΥΠΟΥΡΓΩΝ ΕΣΩΤΕΡΙΚΩΝ ΚΑΙ ΟΙΚΟΝΟΜΙΚΩΝ Αριθ.107822/1206 της 6 Ιουλ./6 Αυγ.  1971 (ΦΕΚ Β΄634) Περί μη υποβολής δικαιολογητικών νομιμοποιήσεως υπό Ν.Π.Ι.Δ. και φυσικών προσώπων, προκειμένης εξοφλήσεως, δι’ εντολής μεταφοράς χρηματικών ενταλμάτων και λοιπών τίτλων πληρωμής εκδιδομένων εις βάρος των παρά τω Ταμείω Παρακαταθηκών και Δανείων λογαριασμών των Δήμων και Κοινοτήτων και των εκ τούτων εξηρτημένων Νομικών Προσώπων. Έχοντες υπ’ όψιν: 1.Τας διατάξεις των άρθρ.3 και 4 του Α.Ν.1819/51 «περί τρόπου διεξαγωγής των πάσης φύσεως συναλλαγών του Δημοσίου». 2.Την εις τα πρακτικά της 30ής Γενικής Συνεδριάσεως της Ολομελείας του Ελεγκτικού Συνεδρίου της 30.9.1970 διατυπωθείσαν γνώμην, καθ’ ην εγένετο δεκτόν, όπως τα υπέρ Νομικών Προσώπων Ιδιωτικού Δικαίου, ως και φυσικών τοιούτων χρηματικά εντάλματα και λοιποί τίτλοι πληρωμής εξοφλώνται άνευ της προσκομίσεως των υπό των υπ’ αριθ.4/1938 και 12/1940 εγκυκλίων διαταγών του Ελεγκτικού Συνεδρίου καθορισθέντων δικαιολογητικών προς νομιμοποίησιν του δικαιούχου, εφ’ όσον το προϊόν του εντάλματος ή ετέρου τίτλου πληρωμής πρόκειται να αχθή, δι’ εντολής μεταφοράς εις πίστωσιν του οικείου λογαριασμού του τηρουμένου παρά τη Τραπέζη της Ελλάδος ή ετέρα Τραπέζη μετεχούση των παρά τη Τραπέζη της Ελλάδος συμψηφιστικών γραφείων και 3.Την κατά την υπ’ αριθ.1462/15.6.1971 συνεδρίασιν του Διοικητικού Συμβουλίου του Ταμείου Παρακαταθηκών και Δανείων ληφθείσαν απόφασιν, αποφασίζομεν: Εγκρίνομεν, όπως τα υπέρ Νομικών Προσώπων Ιδιωτικού Δικαίου εν οις και τα Σωματεία, αι Ανώνυμαι Εταιρεία κλπ., ως και των Φυσικών Προσώπων, χρηματικά εντάλματα και λοιποί τίτλοι πληρωμής εις βάρος των παρά τω Ταμείω Παρακαταθηκών και Δανείων λογαριασμών των Δήμων και Κοινοτήτων και των εκ τούτων εξηρτημένων νομικών προσώπων, εξοφλώνται άνευ της υπ’ αυτών προσκομίσεως των απαραιτήτων δικαιολογητικών νομιμοποιήσεως, εφ’ όσον το προϊόν των ως είρηται τίτλων πρόκειται, αιτήσει των δικαιούχων, να αχθή εις πίστωσιν λογαριασμού των τηρουμένου παρά τη Τραπέζη της Ελλάδος ή ετέρα Τραπέζη μετεχούση του παρά τη Τραπέζη της Ελλάδος Γραφείου Συμψηφισμών. Δια την κατά τ’ ανωτέρω εξόφλησιν των οικείων τίτλων πληρωμής δεν απαιτείται εξοφλητική απόδειξις του δικαιούχου, της αποδείξεως της Τραπέζης αποτελούσης εν προκειμένω τίτλον πιστώσεως του υπολόγου Ταμείου ή του διαχειριστού του Δημοσίου Ταμείου προκειμένου περί των παρά τοις Δημοσίοις Ταμείοις Γραφείων Παρακαταθηκών. Μετά της εις το Ελεγκτικόν Συνέδριον αποστελλομένης ως άνω αποδείξεως της Τραπέζης κατά την υποβολήν των μηνιαίων λογαριασμών του υπολόγου, δέον όπως, συνυποβάλλεται και η περί μεταφοράς σχετική αίτησις του φερομένου ως δικαιούχου. Η παρούσα δημοσιευθήτω δια της Εφημερίδος της Κυβερνήσεως. 